Danske unge i Prag ødelægger mit lands ry, I udstiller Danmark og det er uacceptabelt. I bliver ikke til noget, hvis ikke I tager jer sammen. Hvor har disses forældre været henne og hvad er gået galt, I har ingen respekt for andre, og med jeres opførsel gør I alle danskere til grin i Prag. Opfør jer ordentligt, eller bliv hjemme!

Jeg tester:

Danske unge i Prag ødelægger mit lands ry, I udstiller Danmark...

Her skælder jeg så ud på den sædvanlige 'gymnasieelever-i-Prag-bumseopførsel', som der igen i år er et problem, men mon venstrefløjen flipper ud når disse problemer italesættes? Mon de politisk korrekte korser sig, med beskyldninger om diskrimination?

Der er her tale om en såkaldt Inger-Støjberg-test af et udsagn, som ligner hendes fra sidste uge om en oplevelse i biografen. Vi skal undersøge om ovenstående udsagn vækker vrede iblandt de samme mennesker, som i sidste uge råbte sig hæse af Inger Støjberg.

Her havde hun, om en gruppe indvandrerdrenge der havde chikaneret hende i biografen, skrevet således på Facebook:

Hvornår lærer I at opføre jer ordentligt?

Jeg er lige kommet hjem fra biografen. Her sad en flok indvandrerdrenge på vel omkring 14-15 år bag ved mig, og generede fra start til slut. De sparkede på stolen, talte, kommenterede og kastede med slik.

Hvornår er der nogen forældre der griber ind, og hvornår sænker I drenge skuldrene? I bor i Danmark, og jeg begriber simpelthen ikke, at I ikke gør jer umage for at opføre jer ordentligt. I bliver ikke til noget, hvis I fortsætter sådan.

Jeg vil hellere end gerne give jer en chance, og jeg ønsker, at I skal blive en del af vort samfund. Gode borgere, der bidrager. Men fortsætter I på samme måde som nu, så får I det rigtigt svært.

Behandl andre som I selv gerne vil behandles, hvor svært er det?

Jeg føler intet behov for at gå ind og forsvare hvert et ord i Ingers opdatering. Det der slår mig i den opdatering, og som jeg mener enhver borger har pligt til at blive forarget over, er at Inger har oplevet ubehagelig chikane i biografen.

Hvorfor afføder, 'en skælden ud på' og 'generalisering af unge gymnasieelever der trasher Prag', ikke samme forargelse? Er det fordi at gruppen som sådan vurderes til at være hvide danskere? Skal deres farve eller etnicitet bestemme, om vi må italesætte et problem? Og er det ikke problematisk, ja nærmest racistisk?

Demokrati eller diskrimination?

Foroven generaliserer jeg, jeg skælder ud på de unge, jeg skælder ud på de unges forældre, og jeg taler om deres etnicitet i forhold til deres opførsel, alle ting som venstrefløjen og det anstændige Danmark havde travlt med at hyle op om i sidste uge, i forhold til Ingers statusopdatering.

De danske unge der tager til Prag har der også tidligere været problemer med, og derfor generaliserer man når man taler om dem i forhold til problemerne i Prag, hvoraf nogle faktisk også er forårsaget af etniske minoritetsunge, alt sammen uden at nogen af den grund forestiller sig, at samtlige 900 unge mennesker i Prag alle skulle være bøvlede, beskidte, grove eller konstant stive.

Og folk siger deres mening om balladen i Prag, som nu er en tilbagevendende begivenhed, uanset om alle de 900 unge så måtte føle sig ramt, eller måske endda uanset om alle gymnasieelever i Danmark, som sådan, ville føle sig krænket af udtalelserne.

Der er et problem, vi taler om det i et forsøg på at finde én eller flere løsninger, og det er sådan et demokrati fungerer.

Politiet skal indover

Problemerne med trash-turismen til Prag er så alvorligt, at det danske politi nu tager af sted sammen med de unge, og det er da flovt for Danmark, og netop derfor er det væsentligt at tale om sagen i en offentlig sammenhæng.

Mindst lige så væsentligt er det for offentligheden, når unge indvandrerdrenge eller efterkommere af indvandrere og flygtninge, ter sig, er chikanerende, truende og til tider også voldelige, i bl.a. biografen på Fisketorvet. Vidste I fx, at politiet har en særlig parkeringsplads i parkeringskælderen på Fisketorvet?

Pointen er den, at venstrefløjen desværre er hyklerisk, da vi nemt kan konstatere at visse grupper altså er ok at skælde ud på, imens andre får trukket særlige minoritetsfiltre henover hovedet, med rød-hvide "don't mention" stickers klistret ovenpå.

Berøringsangst, hykleri og principløshed, må da på et tidspunkt give venstrefløjen så dårlig smag i munden, at de vågner op grundet egen sort-hvide / minoritets-majoritets- dårlige ånde. Særligt hvis de faktisk går ind for, at alle borgere skal behandles ens og have de samme rettigheder og pligter.